একসময় সিলেটের শাহি ঈদগাহ, টিবি গেট, বালুচর, বিমানবন্দর এলাকা, মেজরটিলা, খাদিমপাড়া, লাক্কাতুরা, শাহপরান, বটেশ্বর, পাঠানটুলা ইত্যাদি এলাকায় প্রচুর পাহাড় ও টিলা ছিল বলে স্থানীয়রা জানান। সিলেটের পরিবেশবাদীরা আশঙ্কা করছেন, যে হারে টিলা কাটা হচ্ছে তাতে সিলেট অচিরেই টিলাশূন্য হয়ে পড়বে। এ ছাড়া টিলা কেটে ঝুঁকিপূর্ণভাবে বাড়ি তৈরির ফলে বাড়ছে দুর্ঘটনা ও মৃত্যুঝুঁকি। বাংলাদেশ পরিবেশ আইনজীবী সমিতির (বেলা) রিট আবেদনের পরিপ্রেক্ষিতে ২০১১ সালের ২৭ সেপ্টেম্বর উচ্চ আদালত সিলেট সিটি করপোরেশনের পাশাপাশি ছয় উপজেলায় পাহাড়-টিলা কাটায় নিষেধাজ্ঞা দেয়। উপজেলাগুলো হচ্ছে সিলেট সদর, গোয়াইনঘাট, বিয়ানীবাজার, কোম্পানীগঞ্জ, জৈন্তাপুর ও গোলাপগঞ্জ। সরেজমিন ঘুরে দেখা যায়, বিয়ানীবাজারের ছোটদেশ গ্রামের বেশ কটি টিলা কেটে আলিশান বাড়ি তৈরি করা হয়েছে। ব্যক্তিমালিকানাধীন কিছু টিলা মালিক ট্রাকে ট্রাকে টিলার মাটি বিভিন্ন আবাসন কোম্পানির কাছে বিক্রি করছেন। জানা যায়, বালুর বিকল্প হিসেবে সিলেটে টিলার মাটি ব্যবহার করা হচ্ছে। এজন্য এর কদরও বেশি। সাধারণত সিলেটে ফুট হিসেবে টিলা বিক্রি হয়। আর একেকটি টিলা কমপক্ষে দুই লাখ থেকে আড়াই লাখ টাকায় বিক্রি হচ্ছে। এ ছাড়া বিয়ানীবাজারের পাটন গ্রামেও চলছে টিলা কাটার প্রতিযোগিতা। প্রবাসী অধ্যুষিত এই গ্রামে টিলা কেটে তৈরি করা হয়েছে সব আলিশান বাড়ি। ৫ থেকে ৮ একর জায়গার ওপর গড়ে তোলা হয়েছে এসব বাড়ি। গ্রামের ‘বাংলাবাড়ি’তে গিয়ে দেখা যায়, টিলা কেটে দোতলা বিশাল অট্টালিকা তৈরি করা হয়েছে। এখনো টিলার ছোট কিছু অংশ বাড়ির আশপাশে রয়ে গেছে। বাড়ির ছোট ছেলে আবদুল করিম বাংলাদেশ প্রতিদিনকে জানান, তাদের এই গ্রামে দুটি টিলার মধ্যে একটিতে বাড়ি বানিয়েছেন। অন্যটি এখনো কাটা হয়নি। প্রয়োজন হলে সেটিও কেটে মাটি বিক্রি করবেন। একই গ্রামে আরেকটু সামনে যেতেই চোখে পড়ে বিশাল একটি টিলার গাছ কেটে সাবাড় করেছেন সেই টিলার মালিক। এমনকি আগাছা পরিষ্কারের জন্য তিনি টিলায় আগুনও দিয়েছেন। এরই মধ্যে টিলার একটি অংশ কাটা শুরু হয়েছে। তবে শুধু বসতবাড়ি নয়, টিলা কেটে সিলেটে তৈরি করা হচ্ছে বিশাল সব রিসোর্টও। সিলেট শহর ও তার বাইরে বিশেষ করে শ্রীমঙ্গলে টিলা কেটে রিসোর্ট তৈরির হার বেশি। শ্রীমঙ্গল এলাকার লাউয়াছড়া উদ্যান পেরিয়ে রাধানগর ঘুরে দেখা যায়, এ এলাকায় বেশ কটি রিসোর্ট টিলা কেটে ও চা বাগানের ওপর তৈরি করা হয়েছে। এর মধ্যে আছে হোটেল গ্র্যান্ড সুলতান ও নভেম ইকো রিসোর্ট।